Ńdɔ ebúg Ńtondôbə é ngázu kwí ábə ma nâ: 2Ǎ mɔ̂n mod, ńdɔ fɔ́ɔ́ a ngábɔ̄ nâ, biníngá bə́bɛ̄ bə́ ngábyáli abum dá, nyiá ḿbɔ̄g. 3Ńdɔ̄ bə́ ngányiŋ enyiŋ ébamba Égîptɛn; bə́ ngányiŋ enyiŋ ébambǎ tē a tádígi bə́ tɔ̄á bɔ́ngɔ́. Á wé bə́ ngámyad bɔ́ mə̄bɛ́, bə́ ngábɔ́dan ńdib twé wábán. 4Bə́ ngábə́ mwé nâ: Ohola, ǹtól, Oholiba mǎnyāŋ wōē. Ńdɔ̄ bə́ ngábɔ éḿbāma, ńdɔ̄ bə́ ngábyé bān fám ai bān bīníngá, mwé mábán: Ohola, énye anə́ Samaría, Oholiba énye anə́ Yērúzalɛm. 5A fyáŋán bɔ̌ naa ǎ wôge ai ma, ńdɔ Ohola a ngábɔ ngobinda. Ǎ ngadiŋ bibɔn bíé, Asirían: bəzimbi 6ébá yā bə́ bə̄gə́ purpur, ai bəngɔ́vɔma ai bəlɔ́ya, bəndómán bə́ bod bə́sə, eyə́gan ábəŋ, miǹkə́kə́ŋ bə́bɛ́d bikabilí. 7Ndɔ́ a ngávə́ édǐŋ dzíé á bə̄ndómán bə́sə fɔ́ɔ́ yā bɔ́n bə́ Asur. Ébá bə́sə a ngádiŋ nálā, ńdɔ a ngábəgə eboe ai bəzəzə̌ bəzambá bábán. 8A ngákə̄ ósū ai ényīŋ ébambǎ yā á ngākái Égîptɛn, éyɔŋ bə́ ngábómbo ai nyé a ngə́lə ngɔn, bə́ bɔ́dan nyé ńdǐb twé, bə́ dzaŋan nyé. 9Asú tē mə̄ ngávə́ nyē á mɔ́ bibɔn bíé, á mɔ́ mə́ bɔ́n bə́ Asur yǎ á ngādiŋ. 10Ḿbɔ̄ bə́ ngátə́lē nyé ńsɔ̄, bə́ nɔ̄ŋɔ́ bān fám bóé ai bəngɔn bóé, nyémēn, ńdɔ̄ bə́ ngáwé nyē ai okəŋ bítá. Ńdɔ a ngáwúm abuí a ńtɔ̄á ndəm binínga, bə́ ngátsíg ńtōl məku wóé. 11Mǎnyāŋ Oholiba a ngábə́ wúsənɛd, hədá ńdɔ a ngábi ngǒŋ éyə̄gan ábé ábuí á mís, ebamba dzíé é ńtɔ̄á ábé ábuí a lodo édzí mānyāŋ. 12Ńdɔ a ngádiŋ Asirían, bəngɔ́mɔna ai bəlɔ́ya, bod bə́ ngɔ́dɔ́ bóe, m̀bəmbə m̀bɔ́dán, miǹkə́kə́ŋ bə́bɛ́d bikabilí, bə́sə eyə́gǎn mim̀bəmbə bə́ndómán.